РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/511-15

22. фебруар 2016. године

Б е о г р а д

ЗАПИСНИК

37. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 8. ДЕЦЕМБРА 2015. ГОДИНЕ

 Седница је почела у 13,20 часова.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Радмило Костић, Оливера Пауљескић, Ђорђе Чабаркапа, Владимир Маринковић и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Горан Вукадиновић (заменик члана Одбора Јелене Мијатовић) и Ивана Динић (заменик члана Одбора Новице Тончева).

 Седници нису присуствовали чланови Одбора: Зоран Пралица, Драгомир Карић, Владан Милошевић, јелена Мијатовић, Александар Јовичић, Новица Тончев, Горан Ћирић, Иван Карић, Младен Грујић и Енис Имамовић.

 Седници су, на позив председника, присуствовали: Мирјана Ћојбашић, помоћник министра финансија, Ана Васовић, виши саветник у Министарству финансија, Марија Филиповић, саветник у Министарству финансија и Дејан Еремија, сарадник у Министарству финансија.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о буџету Републике Србије за 2016. годину, Раздео 20 – Министарство привреде, Раздео 26 – Министарство рударства и енергетике и Раздео 30 – Министарство трговине, туризма и телекомуникација, који је поднела Влада (број 400-3204/15 од 4. децембра 2015. године).

 Прва тачка дневног реда – **Разматрање Предлога закона о буџету Републике Србије за 2016. годину, Раздео 20 – Министарство привреде, Раздео 26 – Министарство рударства и енергетике и Раздео 30 – Министарство трговине, туризма и телекомуникација**

Одбор је размотрио Предлог закона о буџету Републике Србије за 2016. годину и на основу члана 173. став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 У уводним напоменама Мирјана Ћојбашић истакла је да је Предлог закона о буџету Републике Србије за 2016. годину припремљен на основу остварених макроекономских и фискалних резултата у периоду јануар-септембар 2015. године, јер је за тај период Међународни монетарни фонд (ММФ) сагледао резултате и извршио трећу ревизију stand by аранжмана из предострожности са Србијом. Извршене су макроекономске и фискалне пројекције на основу ревидираних процена међународних институција (ММФ и Европске комисије), мера фискалне консолитације и плана структурних реформи којима се обезбеђује стабилност јавних финансија и привредни раст. Основни задатак планираног буџета за 2016. годину је фискална консолидација у средњорочном периоду, путем смањења буџетског дефицита, заустављања раста јавног дуга и успостављања тренда његовог опадања. Мере фискалне консолидације подразумевају даље смањење трошкова и повећање ефикасности свих нивоа јавне управе кроз реорганизацију и функционално реструктурирање. Маса плата на свим нивоима биће смањена за 3% у односу на процењено извршење у 2015. години, што одговара циљаном смањењу броја запослених у јавном сектору. Остали текући расходи су реално планирани како не би долазило до доцњи у плаћању обавеза.

 Повећана су средства опредељена за рад Министарства привреде са 18,8 милијарди динара у 2015. години на 19,4 милијарде динара у 2016. години. Највеће повећање се односи на субвенционисање кредита привреди, подршку развоју предузетништва, подстицаје за директне инвестиције, улагања од посебног значаја, за подстицај инвестиција за производњу аудиовизуелних дела, као и ради постизања равномерног регионалног развоја. Изменама Закона о буџетском систему омогућено је да се подстицање инвестиција у привреди третира као капитални део буџета којим се омогућава вишегодишње планирање инвестиција. Средства за улагања од посебног значаја су планирана у износу од 8,1 милијарди динара за 2016. годину, 6,6 милијарди динара за 2017. годину и 8,4 милијарди динара за 2018. годину. Ова средства ће бити коришћена за измирење преузетих неизмирених обавеза из претходних година и за обавезе које ће се преузимати у наредним годинама у износима који доспевају за плаћање у тим годинама.

 Министарство рударства и енергетике определило је у истом износу као и претходних година субвенције за рад Јавног предузећа за подземну експлоатацију угља Ресавица. За рад Управе за резерве енергената опредељено је око 3,8 милијарди динара, од чега за обезбеђење и одржавање простора за смештај и чување обавезних резерви нафте и деривата нафте (закуп) 110 милиона динара, за изградњу складишног простора 700 милиона динара и 1,5 милијарди динара за куповину за робне резерве нафте и нафтиних деривата. Повећан је и износ за исплату субвенција за заштиту енергетски угроженог купца са 680 милиона на око 1,6 милијарди динара. За изградњу гасовода Ниш-Димитровград предвиђено је 13,5 милиона динара, за изградњу новог тунела/колектора Кривуљске реке 133,5 милиона динара, а за ИПА 2013 за животну средину и климатске промене 109 милиона динара.

 У Разделу 30, Министарства трговине, туризма и телекомуникација, субвенције су повећана са 1,4 на 1,5 милијарди динара, првенствено за подстицај за изградњу инфраструктуре у туристичким дестинацијама. Издвојена су симболична средства за субвенције јавним нефинансијским предузећима и организацијама ЈП „Скијалишта Србије”, ЈП „Стара планина”, ЈП „Тврђава Голубачки град” д.о.о. и ЈП „Парк Палић” д.о.о. За подстицај за развој, промоцију, едукацију и тренинге у туризму је предвиђено 70 милиона динара,а за подршку за рад Туристичке организације Србије 400 милиона динара, као и за прошлу годину. За ваучере је предвиђено 230 милиона динара, а за подстицај за унапређење рецептивне туристичо-угоститељске понуде 120 милиона динара. За развој у сектору трговине, предвиђена су средства за рад тржишне инспекције, уређење сектора трговине, услуга, политике конкуренције, подстицај за развој националног бренда Србије и очување старих заната, јачање заштите потрошача, подршка програмима удружења потрошача и др.

 У дискусији постављена су следећа питања:

- на који начин ће се реализовати средства предвиђена за рад Јавног предузећа за подземну експлоатацију угља Ресавица, имајући у виду да је законом предвиђено да се рад на решавању проблема предузећа у реструктурирању оконча до маја 2016. године;

- која врста подршке је предвиђена за јавна предузећа у области туризма.

 У одговору на постављена питања изнето је да Министарство финансија није упознато са детаљима појединих пројеката који су у надлежности других министарстава, али да су се о руднику Ресавица водили разговори и са ММФ и да је заузет став да износ остане исти као у претходној години, како рудари не би остали без плате. Уколико се проблем реши пре маја 2016. године, преостала средства неће бити ненаменски коришћена. Када је реч о подршци јавним предузећима у области туризма, она је остала на истом нивоу.

 У дискусији су учествовали Александра Томић, Владимир Маринковић и Мирјана Ћојбашић.

 Одбор је, у складу са чланом 173. став 2. Пословника Народне скупштине, једногласно одлучио да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2016. годину, Раздео 20 – Министарство привреде, Раздео 26 – Министарство рударства и енергетике и Раздео 30 – Министарство трговине, туризма и телекомуникација.

 За известиоца Одбора на седници Одбора за финансије, републички буџет и контролу трошења јавних средстава одређена је Александра Томић, председник Одбора.

 Седница је закључена у 13 часова и 39 минута.

 Саставни део записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |